I. Radičová, poslankyňa: (2006-12-05):
A ten druhý spôsob je vyberať čo najmenej, nechať priamo v rodine a čo najmenej rozhodovať o prerozdeľovaní. Aby si občan o svojom naložení s finančnými prostriedkami rozhodoval sám. Myslím si, že tá otázka teda znie: Ako zabezpečiť, aby občania mali čo najvyšší čistý príjem a aby o týchto svojich zdrojoch mohli rozhodovať tak, aby neboli odkázaní na prerozdeľovanie? Návrh, ktorý sa pokúšame dávať, je práve spôsobom toho, aby sa ich čistý príjem priamo zvyšoval a aby neboli odkázaní, čo i na neviem ako dobrého „Mikuláša“, keďže máme tento dátum. Dovoľte mi predniesť pozmeňujúci návrh k zákonu o dani z príjmov a je mi ľúto, že ho musím celý čítať, ale také sú pravidlá hry. Týka sa spomínanej diskusie o 2 %,  ktoré pre mňa znamená kontinuitu nielen v oblasti poskytovania sociálnych služieb, ale množstva zariadení a aktivít, ktoré štát, keby neviem, ako chcel, tak nevie tak efektívne a tak kvalitne zabezpečovať a za také finančné zdroje, za aké je to schopný urobiť tretí sektor. Takže navrhujem, po prvé, v čl. I sa vypúšťa bod 18. V tejto súvislosti sa vykoná prečísľovanie novelizačných bodov. Odôvodnenie: Možnosť nezdaňovať príjmy z podnikania do 300-tis. Sk je jediným daňovým inštitútom, ktorý zabezpečuje rozdiel medzi podnikateľskými a nepodnikateľskými subjektmi. Nielen mimovládnymi organizáciami, ale aj cirkvami, vysokými školami a podobne. Aj iní majú tieto výhody. Navrhuje sa preto zachovanie súčasného stavu, ktorý deklaruje verejný záujem na činnosti organizácií nezriadených za účelom podnikania. Po druhé. V čl. I v doterajšom bode 82 v § 60 ods. 1 písm. b) sa slová „0,5 %“ nahrádzajú slovami „2 %“. Odôvodnenie asi nemusím čítať. Po tretie. V čl. I sa za pôvodný bod 86 dopĺňa nový bod 87, ktorý znie: „V § 50 ods. 12 z údajov správcov dane o poskytnutí podielu zaplatenej dane zostavuje Daňové riaditeľstvo Slovenskej republiky ročný prehľad prijímateľov podľa stavu k 31. decembru predchádzajúceho kalendárneho roka. V ročnom prehľade prijímateľov sa uvádza názov prijímateľa, jeho sídlo, súhrn podielov zaplatenej dane, ktoré boli prijímateľovi poskytnuté a zoznam právnických osôb, ktoré prijímateľovi poukázali podiel zaplatenej dane v minimálnej výške 100-tis. Sk. Ročný prehľad prijímateľov za predchádzajúci rok zverejňuje Daňové riaditeľstvo Slovenskej republiky vždy do 31. januára bežného roka a zároveň tento prehľad zasiela komore.“ Je to reakcia na námietku o prehľadnosti transparentnosti používania jednotlivých finančných zdrojov. Po piate. V čl. I v pôvodnom bode 89 § 52b ods. 7 znie: „Ustanovenia § 25 ods. 5 písm. c) a § 52 ods. 33 v znení účinnom od 1. januára 2007 sa použijú počnúc zdaňovacím obdobím, za ktoré je daňovník povinný do 31. decembra 2006 podať daňové priznanie. Ustanovenia § 50 v znení účinnom do 31. decembra 2006 sa použijú na vyhlásenia podané za zdaňovacie obdobie ukončené 31. decembra 2006.“ Zároveň dovoľte, pán spravodajca, navrhnúť, aby sa na osobitné hlasovanie vyňali body 16, 18, 34, 36 a 42 zo spoločnej správy. Chcem ešte, ak dovolíte, na záver podotknúť, že diskusia okolo 2 % vyvolala otázky, ako riešiť filantropiu a podporu tretieho sektora. Dve percentá sú jedným zo spôsobov, ale určite forma filantropie, darcovstva a zvýhodnenia v daňovom systéme pre budúcnosť je tou cestou, ktorou by sa náš tretí sektor mal a mohol uberať, ale kým vytvoríme takýto nový podporný systém a keďže sú v behu registrácie, ktoré sa končia 15. decembra, keďže sú v behu projekty, ktoré boli plne podporované z 2 %, obraciam sa na túto snemovňu, aby sme nezastavili zmysluplné aktivity a použili nasledujúci rok na prípravu novej systémovej zmeny. Ja vám veľmi pekne ďakujem.